25. sept. 2010

**Tilbud på renhold**

Det vises til forespørsel fra Dere om tilbud på renhold, befaring samt oversendte beskrivelser. FIRMA AS ønsker med dette å levere sitt tilbud, og vi tillater oss å be om å bli vurdert som leverandør av renholdstjenester for …….

Med vårt tilbud til Dere tilbyr vi etter vår oppfatning optimale løsninger som bidrar til å nå Deres mål for stabil kvalitet til rett kostnad.

I samsvar med forespørsel og vedlagte spesifikasjoner tilbys fast renhold for kr 45.845 pr måned (eks mva). Månedsprisen er basert på beregnet daglig timeforbruk for renhold av lokaler, med de frekvenser, arealer og arbeidsomfang som er beskrevet i forespørsel med vedlegg. Lønnskostnader, renholdsmateriell, kjemikalier samt dekningsbidrag er inkludert. Det er lagt til grunn for vår pris et gjennomsnittlig månedlig timetall tilsvarende 173 timer, samt en timepris på kr 365.- pr time.

Etter vår oppfatning bærer produksjons-lokalene generelt preg av at det behøves en nivåheving fra dagens standard. En ”0-stilling” er derfor sterkt anbefalt. Siden det vanskelig lar seg gjøre med mer omfattende nedvaskprosedyrer, foreslår vi heller at det daglig over en 2-3 måneders periode inkluderes ekstra 3 timer renhold, med spesiell fokus på renhold av CCP og detaljer som bidrar til å løfte kvalitetsgraden. En veiledende handlings og arbeidsplan vil da bli utarbeidet i samarbeid med oppdragsgiver.

For andre temporære tjenester benyttes følgende priser;

Hovedrengjøring: kr 23,50 pr kvm gulvflate

Skuring/boning gulv; kr 22..-

Matteservice skift x1 pr måned (110x200); kr 98.-

Timepris for varierende arbeid; 265.- (søndager 520.-)

Dersom inngåelse av avtale, bør partene i avtaleperioden kontinuerlig arbeide for å komme fram til mulige tiltak som kan redusere driftskostnadene ved renholdet. Målet blir da at rasjonaliseringsarbeidet skal føre til at det totale kostnadsnivået for all renholdsaktivitet kan reduseres.

FIRMA vil da kunne bidra med følgende;

* Forbedring av eksisterende rengjøringsmetoder og tekniske løsninger
* Reduksjon av tider for utførelse av arbeidet
* Ideer til kvalitetsforbedrende og kostnadsreduserende tiltak

FIRMA ønsker å foreslå at ved en eventuell avtale om samarbeid, bør partene allerede etter en 3 måneders oppstartsperiode evaluere det daglige timeforbruket med tanke på en eventuell reduksjon av kontraktsbeløpet basert på en mulig reduksjon av forbrukte timer i forhold til kalkylens utgangspunkt. Dette må da selvfølgelig ikke gå på bekostning av krav til stabil høy kvalitet på renholdet.

FIRMA tilbyr også å gjennomføre for ansatte, som en del av vårt tilbud til dere, to 3-timers kurs i året. Tema kan da f. eks være;

* Hva er kvalitet? Holdning til din jobb.
* Mikroorganismer. Hvordan kommer de inn og hvordan beveger de seg i en bedrift?
* Enkel mikrobiologi
* Enkel kjemi

FIRMA ønsker å være en langsiktig og fleksibel samarbeidspartner for vår oppdragsgiver, og vi er overbevist om at en kontinuerlig åpen og kreativ dialog vil gi det beste resultat for begge parter.

* *Kvalitet* – gode dokumenterbare systemer for oppfølging skal sikre våre oppdragsgivere tilstrekkelig kvalitet.
* *Personalstabilitet* – selskapet arbeider målrettet med å tilrettelegge for at våre ansatte tenker langsiktig i sitt ansettelsesforhold.
* *Pris* – våre priser skal være konkurransedyktig og reflektere det kvalitetsnivået våre kunder bestiller. Vi tilbyr optimale løsninger som bidrar til å nå vår oppdragsgivers mål for stabil kvalitet til rett kostnad.
* *Renome* – Personene bak Firma tilhører blant den beste kompetanse man kan finne innen renholdsbransjen i Norge. Se også vår hjemmeside
* *Kundeoppfølging* – Godt renhold krever et tett og regelmessig samarbeid mellom oppdragsgiver og renholdsleverandør. Rask respons, punktlighet og fleksibilitet fra oss er vesentlig for å ivareta et godt, stabilt og langsiktig samarbeid.

Vi håper at vårt tilbud er av interesse for Dere, og ser frem til snarlige forhandlinger om en eventuell endelig kontrakt.

Med vennlig hilsen

Trond Husby